**L’IPHES-CERCA col·labora en l’organització de les XXXVIII Jornades Científiques de la SEDECK**

**Les jornades es duran a terme a Montblanc i a l’Espluga de Francolí els propers 28 i 29 d’octubre**

**Aquesta edició està dedicada als “Karts en Conglomerats” i està previst que hi assisteixin més de 150 especialistes**

Tarragona, 27 d’octubre de 2023. La Sociedad Española de Espeleología y Ciencias del Kart (SEDECK) i l’Institut Català d’Espeleologia i Ciències del Karst (ICEK), en col·laboració amb l’Ajuntament de Montblanc, l’Ajuntament de l’Espluga de Francolí, l’Ajuntament de Collbató, el Departament d’Acció Climàtica, Alimentació i Agenda Rural, la Institució Catalana d’Història Natural, la Federació Catalana d’Espeleologia, el Geoparc de la Catalunya Central, l’Associació Catalana de Bioespeleologia, la Societat Internacional de Geologia i Mineria per al Desenvolupament i Gestió del Territori (SIGMADOT) i l’IPHES-CERCA, han organitzat les **XXXVIII Jornades Científiques de la SEDECK**, una cita anual en la qual l’agrupació dona a conèixer els últims estudis realitzats sobre coves i karts, a més d’altres aspectes relacionats amb l’espeleologia i les seves diferents disciplines. Per primera vegada, la SEDECK ha escollit celebrar la seva reunió anual a Catalunya i, en aquest cas, a dos municipis de la Conca de Barberà: Montblanc i l’Espluga de Francolí.

Les Jornades de la SEDECK tenen com a finalitat promoure i difondre les ciències de l’Espeleologia i del Karts en general, fomentar els estudis científics relacionats amb la conservació de les cavitats i els seus continguts naturals, facilitar la comunicació científica entre les persones interessades en l’estudi del karst i mantenir un pont de diàleg eficaç amb les administracions i entitats dedicades a la gestió d’aquest patrimoni geològic. En aquest sentit, la SEDECK es considera la institució científica més important en matèria de coves i karst, la qual cosa fa que la seva decisió de realitzar la seva trobada anual a terres tarragonines, i l’interès mostrat per les seves coves sigui una oportunitat per ampliar la divulgació i promoció d’aquest patrimoni local.

La primera jornada d’aquesta trobada anual es desenvoluparà el dissabte 28 d’octubre a l’Hospital de Santa Magdalena de Montblanc des de les 8,30h fins a les 18,30h i finalitzarà amb un recorregut guiat per la vila medieval de Montblanc. Al llarg d’aquesta primera jornada es realitzaran tot una sèrie de presentacions científiques relacionades amb el món del karst on hi participaran especialistes en el camp de la geomorfologia, de l’arqueologia, de la biologia en coves, de la gestió patrimonial, etc. Durant aquesta jornada, l’investigador de l’IPHES-CERCA i responsable del projecte de recerca arqueològica a la Cova de la Font Major, el Dr. Josep Maria Vergès, juntament amb Ramon Viñas, investigador associat a l’IPHES-CERCA, pronunciaran la ponència “*La cova de la Font Major: de jaciment arqueològic desnonat a projecte de futur*” en la que faran un repàs dels importants descobriments arqueològics efectuats els darrers anys, en especial del conjunt de gravats paleolítics localitzats en aquesta cavitat.

La segona jornada es durà a terme el diumenge 29 d’octubre i està previst dedicar-la a sortides de camp, on els participants podran visitar la Cova de la Font Major de l’Espluga de Francolí de la mà del Dr. Josep Maria Vergès i de l’arqueòloga Míriam Salas, i dels geòlegs Josep Maria Cervelló i Antoni Freixes.

Paral·lelament, els participants podran realitzar una visita guiada al Massís de Montserrat (GEOPARC de la Catalunya Central), visitant la cova de Salnitre i els forns de cal de Collbató amb les explicacions dels geòlegs Dr. Josep Maria Mata-Perelló i de Josep Gribal.

Les jornades es tancaran amb un dinar entre tots els assistents i amb una visita al Monestir de Poblet.